Suvestinė redakcija nuo 2021-12-22

Įsakymas paskelbtas: TAR 2015-07-20, i. k. 2015-11496

LIETUVOS RESPUBLIKOS KULTŪROS MINISTRAS

ĮSAKYMAS

dėl lietuvos respublikos kultūros ministerijos darbo reglamento patvirtinimo

2015 m. liepos 20 d. Nr. ĮV-487

Vilnius

Vadovaudamasis Lietuvos Respublikos kultūros ministerijos nuostatų, patvirtintų Lietuvos Respublikos Vyriausybės 2010 m. spalio 13 d. nutarimu Nr. 1469 “Dėl Lietuvos Respublikos kultūros ministerijos nuostatų patvirtinimo”, 14 punktu:

1. T v i r t i n u Lietuvos Respublikos kultūros ministerijos darbo reglamentą (pridedama).

2. P r i p a ž į s t u netekusiu galios Lietuvos Respublikos kultūros ministro 2010 m. birželio 28 d. įsakymą Nr. ĮV-362 “Dėl Lietuvos Respublikos kultūros ministerijos darbo reglamento patvirtinimo”.

Kultūros ministras	Šarūnas Birutis

PATVIRTINTA

Lietuvos Respublikos kultūros ministro

2015 m. liepos 20 d. įsakymu Nr. ĮV-487

(Lietuvos Respublikos kultūros ministro

2018 m. vasario 28 d. įsakymo Nr. ĮV-219

redakcija)

LIETUVOS RESPUBLIKOS KULTŪROS MINISTERIJOS DARBO REGLAMENTAS

I SKYRIUS

BENDROSIOS NUOSTATOS

1. Lietuvos Respublikos kultūros ministerijos darbo reglamentas (toliau – Reglamentas) nustato Lietuvos Respublikos kultūros ministerijos (toliau – ministerija) darbo tvarką.

2. Ministerija savo veikloje vadovaujasi Lietuvos Respublikos Konstitucija, Lietuvos Respublikos tarptautinėmis sutartimis, įstatymais, kitais Lietuvos Respublikos Seimo priimtais teisės aktais, Respublikos Prezidento dekretais, Lietuvos Respublikos Vyriausybės nutarimais, Ministro Pirmininko potvarkiais, ministerijos nuostatais ir šiuo Reglamentu.

3. Ministerija savo veiklą grindžia įstatymo viršenybės, objektyvumo, proporcingumo, nepiktnaudžiavimo valdžia, tarnybinio bendradarbiavimo ir kitais Lietuvos Respublikos viešojo administravimo įstatyme nustatytais principais.

4. Lietuvos Respublikos Seime, Lietuvos Respublikos Prezidento kanceliarijoje, Lietuvos Respublikos Vyriausybėje (toliau – atitinkamai Seimas, Respublikos Prezidento kanceliarija, Vyriausybė), kitose valstybės institucijose ir įstaigose ministerijai atstovauja kultūros ministras (toliau – ministras) arba jo pavedimu kultūros viceministras (toliau – viceministras), Kultūros ministerijos kancleris (toliau – ministerijos kancleris) ar kitas ministerijos valstybės tarnautojas.

II SKYRIUS

BENDRIEJI MINISTERIJOS STRUKTŪROS IR DARBO KLAUSIMAI

PIRMASIS SKIRSNIS

MINISTRAS, MINISTRO POLITINIO (ASMENINIO) PASITIKĖJIMO VALSTYBĖS TARNAUTOJAI IR VISUOMENINIAI KONSULTANTAI

5. Ministras vadovauja ministerijai, sprendžia ministerijos kompetencijai priklausančius klausimus ir yra tiesiogiai atsakingas už Vyriausybės programos ir kasmetinių Vyriausybės veiklos prioritetų bei planuojamų pasiekti rezultatų jam pavestose valdymo srityse įgyvendinimą. Ministras koordinuoja ir kontroliuoja ministerijos administracijos padalinių veiklą. Taip pat ministras koordinuoja ir kontroliuoja įstaigų prie ministerijos ir ministerijai pavaldžių ir/arba jos valdymo sričiai priskirtų viešųjų juridinių asmenų (toliau – pavaldžios įstaigos), kultūros atašė veiklą per ministerijos administracijos padalinių vadovus, įstaigų vadovus ir pavaldžių įstaigų vadovus, jeigu šių funkcijų nepaveda viceministrams ar ministerijos kancleriui ir įstatymai nenustato kitaip.

6. Ministras yra atsakingas Seimui, Respublikos Prezidentui ir tiesiogiai pavaldus Ministrui Pirmininkui.

7. Ministrą laikinai pavaduoti gali tik Ministro Pirmininko paskirtas kitas Vyriausybės narys. Pavaduojantis ministras neatlieka funkcijų, nurodytų Lietuvos Respublikos Vyriausybės įstatymo 26 straipsnio 3 dalies 6, 9, 13 - 17 punktuose.

8. Ministro politinio (asmeninio) pasitikėjimo valstybės tarnautojai – viceministras (-ai), ministerijos kancleris, ministro patarėjas (-ai) ir kiti ministro politinio (asmeninio) pasitikėjimo valstybės tarnautojai – padeda ministrui suformuoti politines nuostatas ir prioritetus, priimti sprendimus ir juos įgyvendinti.

Punkto pakeitimai:

Nr. ĮV-271, 2019-04-09, paskelbta TAR 2019-04-09, i. k. 2019-05842

9. Ministerijos politinio (asmeninio) pasitikėjimo valstybės tarnautojai yra tiesiogiai atsakingi ministrui.

ANTRASIS SKIRSNIS

MINISTRO ĮSAKYMAI

10. Ministras priima ir pasirašo įsakymus. Ministras prireikus gali leisti bendrus įsakymus kartu su kitais ministrais. Nesant ministro, įsakymą pasirašo ministrą pavaduojantis kitas Vyriausybės narys.

11. Ministras priima ir pasirašo įsakymus dėl:

11.1. ministrui pavestų valdymo sričių strateginių veiklos planų (strateginio veiklos plano), taip pat ministerijos, įstaigų prie ministerijos ir kitų pavaldžių biudžetinių įstaigų metinių veiklos planų, jei ministro nėra pavesta jų vadovams tvirtinti jiems pavaldžių biudžetinių įstaigų metinius veiklos planus;

11.2. finansavimo skyrimo, taip kaip numatyta Strateginio planavimo metodikoje, patvirtintoje Lietuvos Respublikos Vyriausybės 2002 m. birželio 6 d. nutarimu Nr. 827 „Dėl Strateginio planavimo metodikos patvirtinimo“ ir kituose teisės aktuose, reglamentuojančiuose finansavimą;

11.3. ministerijos administracijos struktūros, ministerijos valstybės tarnautojų ir darbuotojų, dirbančių pagal darbo sutartis ir gaunančių darbo užmokestį iš valstybės biudžeto, valstybės ir kitų pinigų fondų (toliau – darbuotojai), pareigybių sąrašo tvirtinimo;

11.4. ministerijos administracijos padalinių nuostatų, valstybės tarnautojų, darbuotojų, įstaigų prie ministerijų vadovų pareigybių aprašymų tvirtinimo, Vyriausybės pavedimu – įstaigų prie ministerijos nuostatų ir jų administracijos struktūros tvirtinimo;

11.5. ministerijos valstybės tarnautojų ir darbuotojų priėmimo į pareigas ir atleidimo iš jų, jų skatinimo, atostogų suteikimo, pašalpų skyrimo, valstybės tarnautojams tarnybinių nuobaudų skyrimo ar sprendimų dėl darbo pareigų pažeidimo priėmimo, jeigu ministras nepaveda šių funkcijų atlikti ministerijos kancleriui;

Papunkčio pakeitimai:

Nr. ĮV-271, 2019-04-09, paskelbta TAR 2019-04-09, i. k. 2019-05842

11.6. įstaigų prie ministerijos vadovų, pavaldžių įstaigų vadovų priėmimo į pareigas ir atleidimo iš jų, atostogų suteikimo, pašalpų ir tarnybinių nuobaudų skyrimo, skatinimo, jeigu įstatymai nenustato kitaip;

Papunkčio pakeitimai:

Nr. ĮV-271, 2019-04-09, paskelbta TAR 2019-04-09, i. k. 2019-05842

11.7. ministerijos kolegijos, komisijų (darbo grupių) sudarymo;

11.8. viceministrų veiklos, ministerijos kanclerio administravimo sričių nustatymo;

11.9. kitų įstatymų ir Vyriausybės nutarimų jam pavestų funkcijų atlikimo.

12. Ministro įsakymų projektus pagal kompetenciją rengia ministerijos valstybės tarnautojai ir darbuotojai.

13. Ministro įsakymai rengiami vadovaujantis Lietuvos Respublikos teisėkūros pagrindų įstatymu (toliau – Teisėkūros pagrindų įstatymas) ir turi atitikti Teisės aktų projektų rengimo rekomendacijas, patvirtintas Lietuvos Respublikos teisingumo ministro 2013 m. gruodžio 23 d. įsakymu Nr. 1R-298 „Dėl Teisės aktų projektų rengimo rekomendacijų“ (toliau – Teisės aktų projektų rengimo rekomendacijos), Dokumentų rengimo taisykles, patvirtintas Lietuvos vyriausiojo archyvaro 2011 m. liepos 4 d. įsakymu Nr. V-117 „Dėl Dokumentų rengimo taisyklių patvirtinimo“ (toliau – Dokumentų rengimo taisyklės), ir kitų teisės aktų nuostatas.

14. Ministro priimami norminiai teisės aktai skelbiami ir įsigalioja Teisėkūros pagrindų įstatymo ir Teisės aktų registro nuostatų, patvirtintų Lietuvos Respublikos Seimo 2013 m. gruodžio 17 d. nutarimu Nr. XII-694 „Dėl Teisės aktų registro nuostatų patvirtinimo“ (toliau – Teisės aktų registro nuostatai), nustatyta tvarka.

TREČIASIS SKIRSNIS

MINISTERIJOS ADMINISTRACIJA IR ĮSTAIGOS PRIE MINISTERIJOS

15. Ministerija turi savo administraciją, kurią sudaro ministro kabinetas, kultūros atašė, grupės, kurioms vadovauja grupių vadovai, ir skyriai, kuriems vadovauja skyrių vedėjai (grupės ir skyriai toliau kartu vadinami ministerijos administracijos padaliniais).

Kultūros atašė tiesiogiai pavaldūs ministrui ir diplomatinės atstovybės ar konsulinės įstaigos vadovui. Ministerijos administracijos padalinių vadovai yra tiesiogiai pavaldūs ministrui arba viceministrui, arba ministerijos kancleriui, kaip tai nustatyta ministerijos administracijos padalinių nuostatuose.

Ministerijos kancleris koordinuoja ir kontroliuoja ministerijos administracijos padalinių veiklą, užtikrina, kad, įgyvendinant ministerijos strateginius veiklos planus, metinius veiklos, tarpinstitucinius ir kitus veiklos planus, optimaliai būtų valdomi ir panaudojami finansiniai, materialiniai, intelektiniai ir informacijos ištekliai.

Konkrečias ministerijos administracijos padaliniui numatytas funkcijas padeda įgyvendinti ministerijos administracijos padalinio patarėjas (-ai) ar vyresnysis (-ieji) patarėjas (-ai), turintis (-ys) ministerijos struktūrinio padalinio nuostatuose ir jų pareigybių aprašymuose suteiktus administracinius įgalinimus (toliau – valstybės tarnautojas (-ai), turintis (-ys) administracinius įgalinimus).

Punkto pakeitimai:

Nr. ĮV-297, 2018-03-15, paskelbta TAR 2018-03-16, i. k. 2018-04073

Nr. ĮV-271, 2019-04-09, paskelbta TAR 2019-04-09, i. k. 2019-05842

16. Jeigu ministerijos kanclerio laikinai nėra, visas jo funkcijas arba dalį jų ministras paveda atlikti vienam iš ministerijos administracijos padalinių vadovų. Ministerijos kancleris, o kai jo laikinai nėra, ministro paskirtas ministerijos administracijos padalinio vadovas pagal kompetenciją priima potvarkius.

Punkto pakeitimai:

Nr. ĮV-297, 2018-03-15, paskelbta TAR 2018-03-16, i. k. 2018-04073

17. Ministerijos administracijos padaliniai darbą organizuoja vadovaudamiesi ministro patvirtintais jų nuostatais. Ministerijos valstybės tarnautojai vadovaujasi pareigybių aprašymais, parengtais ir patvirtintais pagal Valstybės tarnautojų pareigybių aprašymo ir vertinimo metodiką, patvirtintą Lietuvos Respublikos Vyriausybės 2018 m. lapkričio 28 d. nutarimu Nr. 1176 „Dėl Lietuvos Respublikos valstybės tarnybos įstatymo įgyvendinimo“, o darbuotojai – pareigybių aprašymais, parengtais ir patvirtintais pagal Valstybės ir savivaldybių įstaigų darbuotojų pareigybių aprašymo metodiką, patvirtintą Lietuvos Respublikos socialinės apsaugos ir darbo ministro 2017 m. balandžio 12 d. įsakymu Nr. A1-177 „Dėl Valstybės ir savivaldybių įstaigų darbuotojų pareigybių aprašymo metodikos patvirtinimo

Punkto pakeitimai:

Nr. ĮV-271, 2019-04-09, paskelbta TAR 2019-04-09, i. k. 2019-05842

KETVIRTASIS SKIRSNIS

MINISTERIJOS KOLEGIJA

18. Ministerijoje sudaroma kolegija – ministro patariamoji institucija. Kolegijos nariai yra ministras (kolegijos pirmininkas), viceministrai ir ministerijos kancleris. Į kolegijos sudėtį gali būti įtraukiami kiti ministerijos ir kitų institucijų atstovai.

Punkto pakeitimai:

Nr. ĮV-271, 2019-04-09, paskelbta TAR 2019-04-09, i. k. 2019-05842

19. Kolegijos narių skaičių nustato, kolegijos personalinę sudėtį ir darbo reglamentą tvirtina ministras. Jis taip pat teikia klausimus kolegijai svarstyti.

20. Kolegijos posėdžių darbotvarkės sudaromos, pateikti klausimai svarstomi, sprendimai priimami ir įforminami kolegijos darbo reglamento nustatyta tvarka.

PENKTASIS SKIRSNIS

MINISTERIJOS VEIKLOS ORGANIZAVIMAS

21. Ministerijos veikla organizuojama vadovaujantis ministro patvirtintais strateginiais ir metiniais veiklos planais, kitais planavimo dokumentais. Ministerijos strateginis ir metinis veiklos planai skelbiami ministerijos interneto svetainėje.

22. Darbas ministerijoje ir ministro valdymo srities institucijose bei įstaigose yra planuojamas sudarant strateginius veiklos planus, metinius veiklos planus, tarpinstitucinius veiklos planus ir kitus strateginio planavimo dokumentus.

23. Ministerijos metinės veiklos ataskaitos rengimą organizuoja ir koordinuoja Strateginio ir finansų valdymo skyrius. Vyriausybei metinę veiklos ataskaitą teikia ministras.

24. Einamieji ministerijos veiklos klausimai gali būti aptariami ministro, viceministrų ir ministerijos kanclerio pasitarimuose. Šiuose pasitarimuose ministro nurodymu gali dalyvauti ministerijos administracijos padalinių vadovai, įstaigų prie ministerijos vadovai, kiti ministro pakviesti asmenys.

Viceministrai ir ministerijos kancleris gali organizuoti ministerijos administracijos padalinių vadovų ir kitų darbuotojų pasitarimus jiems pavestų uždavinių vykdymo klausimais.

ŠEŠTASIS SKIRSNIS

DOKUMENTŲ PASIRAŠYMAS

25. Ministras pasirašo:

25.1. įsakymus;

25.2. dokumentus, siunčiamus Respublikos Prezidentui, Seimo Pirmininkui ir jo pavaduotojams, Seimo komitetų ir pakomitečių pirmininkams, Seimo nariams, Ministrui Pirmininkui, ministrams, Lietuvos Respublikos Konstitucinio Teismo pirmininkui ir Lietuvos Respublikos Konstitucinio Teismo teisėjams, Lietuvos Aukščiausiojo Teismo pirmininkui, Seimo kontrolierių įstaigos vadovui, valstybės kontrolieriui, Lietuvos banko valdybos pirmininkui, generaliniam prokurorui;

25.3. atsakymus į Seimo narių rašytinius klausimus ir paklausimus;

25.4. kitus įstatymų ir Vyriausybės nutarimų jam priskirtus pasirašyti dokumentus.

Nesant ministro, įsakymus pasirašo ministrą pavaduojantis kitas Vyriausybės narys. Nesant ministro, kitus dokumentus ministro rašytiniu pavedimu gali pasirašyti viceministras arba ministerijos kancleris, apie tai vėliau informuodami ministrą. Įstatymų nustatyta tvarka ministras pasirašo tarptautines sutartis ir susitarimus.

Punkto pakeitimai:

Nr. ĮV-271, 2019-04-09, paskelbta TAR 2019-04-09, i. k. 2019-05842

26. Prieš ministrui pasirašant (vizuojant) dokumentus, jie vizuojami vadovaujantis ministro įsakymu patvirtintu Dokumentų valdymo ir vizavimo Kultūros ministerijoje tvarkos aprašu.

Punkto pakeitimai:

Nr. ĮV-271, 2019-04-09, paskelbta TAR 2019-04-09, i. k. 2019-05842

27. Jeigu rengiamas kelių ministrų bendras įsakymas, jo originalo egzempliorių rengiama tiek, kiek ministrų pasirašo įsakymą.

28. Prieš ministrui pasirašant įsakymą, įsakymas vizuojamas DVS. Kitame egzemplioriuje uždedamas ministerijos antspaudas.

29. Jeigu priimamas kelių ministrų bendras įsakymas, jis registruojamas po to, kai įsakymą pasirašo visi ministrai, paskutinio ministro pasirašymo dienos data. Kelių ministrų bendrai pasirašytą įsakymą įformina ta ministerija, kurios ministras inicijavo įsakymą. Už ministerijos dokumentų valdymą atsakingas ministerijos, kurios ministras inicijavo įsakymą, ministerijos administracijos padalinys suderina su kitų ministerijų, kurių ministrai pasirašė bendrą įsakymą, administracijos padaliniais, atsakingais už dokumentų valdymą, įsakymo registravimo datą bei numerį ir jį registruoja.

30. Ne vėliau kaip kitą darbo dieną po įsakymo pasirašymo, įsakymo rengėjas įsakymo egzempliorių su ministerijos antspaudu ar jo patvirtintą kopiją pateikia įsakymą vykdyti turintiems ministerijos administracijos padaliniams, įstaigoms prie ministerijos bei kitiems įsakyme nurodytiems asmenims.

31. Viceministrai pasirašo raštus pagal jiems ministro nustatytas veiklos sritis, siunčiamus Respublikos Prezidento patarėjams, Seimo narių padėjėjams, Ministro Pirmininko patarėjams ir ministerijoms, kai atsakoma į kitų ministerijų viceministrų pasirašytus raštus, atsakymus į fizinių ir juridinių asmenų raštus, kitų valstybės institucijų ar įstaigų persiųstus ministerijai pagal kompetenciją dokumentus, taip pat kitus teisės aktų jiems pasirašyti priskirtus dokumentus. Prireikus šiuos dokumentus gali pasirašyti ministerijos kancleris. Raštą, kuriuo suinteresuotoms institucijoms teikiamas išvadoms gauti ministerijos parengtas teisės akto projektas, pasirašo ministras, o jo rašytiniu pavedimu pasirašyti gali ir viceministras ar ministerijos kancleris.

Punkto pakeitimai:

Nr. ĮV-271, 2019-04-09, paskelbta TAR 2019-04-09, i. k. 2019-05842

32. Ministerijos kancleris pasirašo potvarkius, raštus, siunčiamus Respublikos Prezidento priimamajam, Seimo priimamajam, Vyriausybės kancleriui, Seimo kontrolieriams, valstybės kontrolei , ministerijoms, kai atsakoma į kitų ministerijų kanclerių pasirašytus raštus, sutartis, darbo laiko apskaitos žiniaraščius, finansinės atskaitomybės ir apskaitos dokumentus, kitus teisės aktų jam pasirašyti priskirtus dokumentus. Prireikus šiuos dokumentus, išskyrus potvarkius, sutartis, darbo laiko apskaitos žiniaraščius, finansinės atskaitomybės ir apskaitos dokumentus, gali pasirašyti viceministras pagal ministro nustatytą veiklos sritį.

33. Prieš viceministrui ar ministerijos kancleriui pasirašant (vizuojant) dokumentus, jie vizuojami vadovaujantis ministro įsakymu patvirtintu Dokumentų valdymo ir vizavimo Kultūros ministerijoje tvarkos aprašu. Įstaigų prie ministerijos vadovai, pavaldžių įstaigų vadovai dokumentus vizuoja raštu.

Punkto pakeitimai:

Nr. ĮV-271, 2019-04-09, paskelbta TAR 2019-04-09, i. k. 2019-05842

34. Kartu su pateikiamu pasirašyti (vizuoti) ministrui, viceministrui ar ministerijos kancleriui dokumentu turi būti pateikiamas surinktų vizų lapas, patvirtinantis dokumento suderinimą.

35. Kartu su pateikiamu pasirašyti (vizuoti) ministrui norminio pobūdžio įsakymo projektu pateikiama įsakymo projekto rengėjo parengta laisvos formos pažyma, kurioje nurodoma: teisės akto projekto pavadinimas, esmė, rengėjo pareigos, vardas ir pavardė.

Punkto pakeitimai:

Nr. ĮV-271, 2019-04-09, paskelbta TAR 2019-04-09, i. k. 2019-05842

36. Ministerijos administracijos padalinių vadovai, valstybės tarnautojai, turintys administracinius įgalinimus, pagal kompetenciją turi teisę pasirašyti informacinio pobūdžio raštus, raštus tarnybinės pagalbos klausimais, taip pat raštus, kuriais vykdydami ministro, viceministro, ministerijos kanclerio rezoliucijas ar pavedimus ministerijos administracijos padaliniai turi pateikti jų kompetencijai priklausančią informaciją. Šiame punkte nurodyti dokumentai įforminami ministerijos administracijos padalinio blanke.

Punkto pakeitimai:

Nr. ĮV-271, 2019-04-09, paskelbta TAR 2019-04-09, i. k. 2019-05842

361. Raštai, susiję su Lietuvos Respublikos pranešėjų apsaugos įstatymo įgyvendinimu, pasirašomi kultūros ministro patvirtintame Informacijos pagal Lietuvos Respublikos pranešėjų apsaugos įstatymą teikimo Lietuvos Respublikos kultūros ministerijoje tvarkos apraše nustatyta tvarka.

Papildyta punktu:

Nr. ĮV-1447, 2021-12-21, paskelbta TAR 2021-12-21, i. k. 2021-26349

37. Kiekvieno ministerijos DVS naudotojo prisijungimo duomenys (vartotojo vardas ir slaptažodis) vienareikšmiškai identifikuoja konkretų darbuotoją ar ministerijos valstybės tarnautoją, kurio duomenys, logiškai susieti su pasirašomu dokumentu, laikomi elektroniniu parašu ir turi tokią pat teisinę galią kaip ir parašas ministerijos rašytiniuose vidaus dokumentuose.

38. Prireikus ministras gali nustatyti kitokią dokumentų pasirašymo tvarką.

39. Neteko galios nuo 2019-04-10

Punkto naikinimas:

Nr. ĮV-271, 2019-04-09, paskelbta TAR 2019-04-09, i. k. 2019-05842

III SKYRIUS

PAVEDIMAI, JŲ VYKDYMAS IR VYKDYMO KONTROLĖ

PIRMASIS SKIRSNIS

ĮSTATYMŲ, VYRIAUSYBĖS NUTARIMŲ IR KITŲ TEISĖS AKTŲ ĮGYVENDINIMO KONTROLĖ

40. Ministras kontroliuoja, kaip ministerijoje, įstaigose prie ministerijos, pavaldžiose įstaigose įgyvendinami įstatymai, Vyriausybės nutarimai ar kiti teisės aktai, per viceministrus, ministerijos kanclerį, įstaigų prie ministerijos ir ministerijai pavaldžių įstaigų vadovus.

41. Viceministrai pagal ministro nustatytą veiklos, o ministerijos kancleris pagal ministro nustatytą administravimo sritis atsako už įstatymų, Vyriausybės nutarimų, kitų teisės aktų įgyvendinimo organizavimą ir koordinavimą.

42. Prireikus atskirų teisės aktų įgyvendinimui ministro įsakymu sudaromos darbo grupės, komisijos. Ministerijos kancleriui nustatytos administravimo srities klausimams įgyvendinti darbo grupės, komisijos gali būti sudaromos ministerijos kanclerio potvarkiais.

Punkto pakeitimai:

Nr. ĮV-271, 2019-04-09, paskelbta TAR 2019-04-09, i. k. 2019-05842

ANTRASIS SKIRSNIS

VYRIAUSYBĖS, MINISTRO PIRMININKO PAVEDIMAI

43. Ministras užtikrina, kad Vyriausybės ir Ministro Pirmininko pavedimai būtų deramai ir laiku įvykdyti.

Vyriausybės, Ministro Pirmininko ar Ministrui Pirmininkui pavedus – Vyriausybės kanclerio pavedimų vykdymą organizuoja ir kontroliuoja viceministrai, dalyvaujant ministerijos kancleriui, taip pat ministerijos kancleris jam nustatytos administravimo srities klausimais. Šie ministerijoje gauti pavedimai ministerijos kanclerio yra nukreipiami ministerijos administracijos padalinių vadovams ar valstybės tarnautojams, turintiems administracinius įgalinimus, ir viceministrams pagal jiems ministro nustatytas veiklos sritis.

Vyriausybės, Ministro Pirmininko pavedimus ar Ministrui Pirmininkui pavedus – Vyriausybės kanclerio pavedimus vykdyti savo rezoliucija nurodo ministras, viceministrai pagal ministro nustatytas veiklos ar ministerijos kancleris pagal ministro nustatytas administravimo sritis. Rezoliucijoje nurodomas ministerijos administracijos padalinio (-ių), atsakingo (-ų) už pavedimo vykdymą, vadovas (-ai), įstaigos (-ų) prie ministerijos ar pavaldžios įstaigos vadovas (-ai).

Punkto pakeitimai:

Nr. ĮV-271, 2019-04-09, paskelbta TAR 2019-04-09, i. k. 2019-05842

44. Vyriausybės, Ministro Pirmininko pavedimai ar Ministrui Pirmininkui pavedus – Vyriausybės kanclerio pavedimai su Reglamento 43 punkte nurodyto asmens rezoliucija paprastai teikiami vykdyti per DVS. Jei rezoliucijoje nurodomi kelių ministerijos administracijos padalinių vadovai, pavedimo originalas (jei gautas ne elektroninis variantas) atiduodamas pirmajam rezoliucijoje nurodytam vykdytojui.

45. Jei Vyriausybės, Ministro Pirmininko pavedimai ar Ministrui Pirmininkui pavedus – Vyriausybės kanclerio pavedimai paskirti vykdyti keliems vykdytojams, pagrindiniam vykdytojui, kuris DVS nurodytas pirmuoju, kiti rezoliucijoje nurodyti ministerijos administracijos padaliniai pagal savo kompetenciją teikia išvadas ar kitą reikalingą informaciją.

46. Vyriausybės, Ministro Pirmininko pavedimai ar Ministrui Pirmininkui pavedus – Vyriausybės kanclerio pavedimai (išskyrus pavedimus parengti atitinkamą teisės akto projektą) turi būti įvykdomi per 10 darbo dienų nuo jų gavimo dienos ministerijoje, jeigu nenurodytas kitas konkretus įvykdymo laikas. Pavedimai parengti atitinkamo teisės akto projektą ir jį teisės aktų nustatyta tvarka suderinus pateikti Lietuvos Respublikos Vyriausybei paprastai turi būti įvykdyti per 4 mėnesius nuo jų gavimo dienos, jeigu pavedime, įstatyme ar kitame teisės akte, kurio pagrindu duodamas pavedimas, nenurodytas kitas konkretus įvykdymo laikas. Pavedimai parengti teisės akto projektą, kurį priima kultūros ministras ar jam pavaldus subjektas, paprastai turi būti įvykdyti per 4 mėnesius nuo jų gavimo dienos, jeigu pavedime, įstatyme ar kitame teisės akte, kurio pagrindu duodamas pavedimas, nenurodytas kitas konkretus įvykdymo laikas, o pavedimą įgyvendinant per minėtą terminą, toks teisės turi būti parengtas, teisės aktų nustatyta tvarka suderintas ir priimtas.

47. Ministerija, elektroniniu paštu gavusi Vyriausybės kanceliarijos informacinį pranešimą apie Lietuvos Respublikos Seimo priimtus įstatymus ir kitus Seimo teisės aktus, ne vėliau kaip per 10 darbo dienų, jeigu pranešime nenurodyta kitaip, nuo šios informacijos gavimo privalo raštu pranešti Vyriausybės kanceliarijai, kokie Vyriausybės nutarimų projektai bus teikiami Vyriausybei įgyvendinant įstatymą ar kitą Seimo priimtą teisės aktą.

Punkto pakeitimai:

Nr. ĮV-271, 2019-04-09, paskelbta TAR 2019-04-09, i. k. 2019-05842

48. Jeigu ministerija negali laiku įvykdyti Vyriausybės, Ministro Pirmininko ar Ministrui Pirmininkui pavedus – Vyriausybės kanclerio pavedimo, atsakingas už pavedimo įvykdymą ministerijos administracijos padalinio vadovas ar įstaigos prie ministerijos vadovas, norėdamas pratęsti pavedimo įvykdymo terminą, šį klausimą suderina su viceministru ar ministerijos kancleriu pagal ministro jiems nustatytas veiklos ar administravimo sritis ir parengia:

48.1. Vyriausybės nutarimo, kuriuo įpareigojama atlikti pavedimą, pakeitimo projektą dėl Vyriausybės nutarime nustatyto pavedimo įvykdymo termino pratęsimo;

48.2. argumentuotą ministro prašymą ir Ministro Pirmininko potvarkio projektą dėl Ministro Pirmininko potvarkyje nustatyto pavedimo įvykdymo termino pratęsimo;

48.3. argumentuotą ministro prašymą dėl Ministro Pirmininko rezoliucijoje nustatyto pavedimo įvykdymo termino pratęsimo;

48.4. argumentuotą ministerijos kanclerio prašymą, išdėstytą ministerijos rašte, dėl Ministro Pirmininko pavedimu Vyriausybės kanclerio pavedimo įvykdymo termino pratęsimo.

Prašymai pratęsti Ministro Pirmininko pavedimo ar Ministro Pirmininko pavedimu Vyriausybės kanclerio pavedimo įvykdymo terminą turi būti pateikiami ne vėliau kaip prieš 3 darbo dienas iki pavedimo įvykdymo termino pabaigos.

49. Jeigu Vyriausybės arba Ministro Pirmininko, ar Ministro Pirmininko pavedimu – Vyriausybės kanclerio pavedime pirmąja institucija nurodyta Kultūros ministerija, pavedimo vykdymą organizuoja ir reikiamą medžiagą rengia ministerijos administracijos padalinys, kuriam pavedimas pateiktas vykdyti.

50. Jeigu Vyriausybės, Ministro Pirmininko pavedime ar Ministro Pirmininko pavedimu – Vyriausybės kanclerio pavedime Kultūros ministerija nurodyta ne pirmąja vykdančiąja institucija, ministerijos administracijos padalinys, kuriam pavedimas pateiktas vykdyti, per 5 darbo dienas nuo jo gavimo ministerijoje dienos turi parengti ministerijos išvadas, medžiagą ar atitinkamus pasiūlymus raštu institucijai, kuri pavedime nurodyta pirmąja, jeigu pavedime nenurodyta kitaip.

Tuo atveju, kai Vyriausybės, Ministro Pirmininko pavedime ar Ministro Pirmininko pavedimu – Vyriausybės kanclerio pavedime suformuluotas nurodymas turi būti įvykdytas pagal kompetenciją, pagrindinės pavedimą vykdančios institucijos nėra ir ministerija atsako pavedime nurodytam pareiškėjui ar institucijai savo kompetencijai priskirtu klausimu.

Punkto pakeitimai:

Nr. ĮV-271, 2019-04-09, paskelbta TAR 2019-04-09, i. k. 2019-05842

TREČIASIS SKIRSNIS

MINISTRO, VICEMINISTRŲ, MINISTERIJOS KANCLERIO IR KITI PAVEDIMAI

51. Pavedimai gali būti duodami ministro įsakymais, rezoliucijomis, viceministrų rezoliucijomis, ministerijos kanclerio potvarkiais, rezoliucijomis, kitokia rašytine ar žodine forma.

52. Pavedimus duoti turi teisę:

52.1. ministras – viceministrams, ministerijos kancleriui, ministerijos administracijos padalinių vadovams, kitiems ministerijos valstybės tarnautojams ir darbuotojams, įstaigų prie ministerijų vadovams, pavaldžių biudžetinių įstaigų vadovams;

52.2. viceministrai pagal ministro nustatytas veiklos sritis – jiems tiesiogiai pavaldžių ministerijos administracijos padalinių valstybės tarnautojams ir darbuotojams, o ministro pavedimu – kultūros atašė;

52.3. ministerijos kancleris – jiems tiesiogiai pavaldžių ministerijos administracijos padalinių valstybės tarnautojams ir darbuotojams, o ministro pavedimu – įstaigų prie ministerijos vadovams, pavaldžių įstaigų vadovams bei kultūros atašė, taip pat kitiems ministerijos administracijos padalinių valstybės tarnautojams ir darbuotojams, išskyrus politinio (asmeninio) pasitikėjimo valstybės tarnautojus;

52.4. ministerijos administracijos padalinio vadovas – pavaldiems valstybės tarnautojams ir darbuotojams;

52.5. valstybės tarnautojai, turintys administracinius įgalinimus, – kitiems ministerijos administracijos padalinio valstybės tarnautojams ir darbuotojams pagal ministerijos administracijos padalinio nuostatuose ir pareigybių aprašymuose suteiktus administracinius įgalinimus.

Punkto pakeitimai:

Nr. ĮV-271, 2019-04-09, paskelbta TAR 2019-04-09, i. k. 2019-05842

53. Ministro pavedimų vykdymą organizuoja asmenys, nurodyti ministro rezoliucijoje, o kontroliuoja – rezoliucijoje vykdytojais nurodytų asmenų tiesioginiai vadovai.. Ministro pavedimų įstaigų prie ministerijos vadovams vykdymą organizuoja įstaigų prie ministerijos vadovai, o kontroliuoja - šių įstaigų veiklą koordinuojantys ministerijos valstybės tarnautojai ir viceministrai ar ministerijos kancleris pagal jiems ministro nustatytas veiklos ar administravimo sritis.

54. Pavedimas (išskyrus pavedimus parengti atitinkamą teisės akto projektą ir kitus skubius pavedimus) turi būti įvykdytas ne vėliau kaip per 10 darbo dienų nuo pavedimo gavimo ministerijos administracijos padalinyje dienos, jeigu pavedime nenurodytas kitas konkretus pavedimo įvykdymo laikas ar teisės aktai nenumato kitų terminų. Pavedimai parengti atitinkamo teisės akto projektą turi būti įvykdyti ne ilgiau kaip per 1 mėnesį nuo jų gavimo ministerijos administracijos padalinyje dienos, jeigu pavedime, įstatyme ar kitame teisės akte, kurio pagrindu duodamas pavedimas, nenurodytas kitas konkretus įvykdymo laikas.

Punkto pakeitimai:

Nr. ĮV-271, 2019-04-09, paskelbta TAR 2019-04-09, i. k. 2019-05842

55. Jeigu Reglamento 52.1–52.54 papunkčiuose nurodytų asmenų pavedimas duotas raštu ar per DVS keliems vykdytojams, pirmuoju rezoliucijoje nurodytas vykdytojas laikomas pagrindiniu vykdytoju, kuris aktyviais veiksmais organizuoja pavedimo vykdymą, o kiti pavedimo vykdytojai operatyviai pateikia visą turimą informaciją ar pasiūlymus. Už pavedimo vykdymą atsakingi visi pavedimo vykdytojai.

Punkto pakeitimai:

Nr. ĮV-271, 2019-04-09, paskelbta TAR 2019-04-09, i. k. 2019-05842

56. Jeigu įvykdyti pavedimo per nustatytą laiką negalima dėl objektyvių priežasčių, nedelsiant apie tai turi būti pranešta pavedimą davusiam kompetetingam asmeniui.

57. Laikoma, kad pavedimas įvykdytas, jeigu išspręsti visi jame (ar dokumente) pateikti klausimai arba į juos atsakyta iš esmės, parengti ir priimti reikiami teisės aktai, praktiškai įgyvendinti kiti kelti klausimai.

58. Ministerijos administracijos padalinių vadovai yra tiesiogiai atsakingi už administracijos padaliniams pavestų uždavinių ir funkcijų tinkamą ir savalaikį vykdymą. Ministerijos administracijos padalinių vadovai, valstybės tarnautojai, turintys administracinius įgalinimus, yra tiesiogiai atsakingi už tinkamą ir savalaikį ministro, ar viceministrų, ar ministerijos kanclerio pavedimų vykdymą.

Punkto pakeitimai:

Nr. ĮV-271, 2019-04-09, paskelbta TAR 2019-04-09, i. k. 2019-05842

IV SKYRIUS

ĮSTATYMŲ IR KITŲ TEISĖS AKTŲ PROJEKTŲ RENGIMAS

PIRMASIS SKIRSNIS

ĮSTATYMŲ IR KITŲ TEISĖS AKTŲ PROJEKTŲ RENGIMAS IR TEIKIMAS DERINTI

59. Ministerija, įgyvendindama Vyriausybės programą ir jos įgyvendinimo priemones, priklausančias ministerijos kompetencijai, vykdydama Vyriausybės, Ministro Pirmininko (Ministrui Pirmininkui pavedus – Vyriausybės kanclerio) pavedimus, taip pat savo iniciatyva rengia ir teikia Vyriausybei įstatymų, Vyriausybės nutarimų ir kitų teisės aktų projektus (toliau – teisės aktų projektai), numatomo teisinio reguliavimo koncepcijų projektus.

60. Teisės aktų projektus ir numatomo teisinio reguliavimo koncepcijų projektus rengia ministerijos administracijos padaliniai pagal jų nuostatuose numatytas veiklos sritis. Teisės aktų projektams ir numatomo teisinio reguliavimo koncepcijų projektams rengti gali būti sudaromos veiklos ar darbo grupės, komisijos arba perkamos reikalingo tyrimo paslaugos Teisėkūros pagrindų įstatymo 11 straipsnyje nustatyta tvarka.

61. Ministerijos rengiami teisės aktų projektai turi atitikti Teisėkūros pagrindų įstatymą, Teisės aktų projektų rengimo rekomendacijas ir Dokumentų rengimo taisykles.

Jeigu teisės aktuose yra valstybės arba tarnybos paslaptį sudarančios informacijos, jie rengiami, įforminami, tvarkomi, naikinami ir saugomi vadovaujantis Įslaptintos informacijos administravimo ir išslaptinimo tvarkos aprašu, patvirtint Lietuvos Respublikos Vyriausybės 2018 m. rugpjūčio 13 d. nutarimu Nr. 820 „Dėl Lietuvos Respublikos valstybės ir tarnybos paslapčių įstatymo įgyvendinimo“.

Punkto pakeitimai:

Nr. ĮV-271, 2019-04-09, paskelbta TAR 2019-04-09, i. k. 2019-05842

62. Parengti teisės aktų projektai suinteresuotoms institucijoms teikiami derinti ir derinami Lietuvos Respublikos Vyriausybės darbo reglamento, patvirtinto Lietuvos Respublikos Vyriausybės 1994 m. rugpjūčio 11 d. nutarimu Nr. 728 „Dėl Lietuvos Respublikos Vyriausybės darbo reglamento patvirtinimo“ (toliau – Vyriausybės darbo reglamentas), ir Teisėkūros pagrindų įstatymo nustatyta tvarka.

ANTRASIS SKIRSNIS

Kitų institucijų pateiktų teisės aktų projektų derinimas

63. Ministerija Vyriausybės darbo reglamento ir Teisėkūros pagrindų įstatymo nustatyta tvarka teikia ministerijos išvadas, pastabas ir pasiūlymus dėl jai pateiktų derinti kitų valstybės institucijų ar įstaigų parengtų teisės aktų projektų.

64. Pateiktus ministerijai vizuoti kitų valstybės institucijų ar įstaigų teisės aktų projektus ministras (arba ministro rašytiniu pavedimu – viceministras ar ministerijos kancleris) vizuoja tik po to, kai dėl šių teisės aktų projektų rengę išvadas ministerijos administracijos padaliniai juos patikrina ir vizuoja šių teisės aktų projektų kopijas. Jeigu dėl pateikto teisės akto projekto ministras turi pastabų ir pasiūlymų, jis vizuoja jį su pastaba, kuri pridedama prie teisės akto projekto.

TREČIASIS SKIRSNIS

Teisės aktų projektų teikimas LIETUVOS RESPUBLIKOS Vyriausybei

65. Teisės aktų projektai Vyriausybei teikiami Vyriausybės darbo reglamento nustatyta tvarka.

66. Įstatymų ir kitų norminių teisės aktų projektai skelbiami ministerijos interneto svetainėje vadovaujantis Bendrųjų reikalavimų valstybės ir savivaldybių institucijų ir įstaigų interneto svetainėms aprašu, patvirtintu Lietuvos Respublikos Vyriausybės 2003 m. balandžio 18 d. nutarimu Nr. 480 „Dėl Bendrųjų reikalavimų valstybės ir savivaldybių institucijų ir įstaigų interneto svetainėms aprašo patvirtinimo“.

KETVIRTASIS SKIRSNIS

priimtų Teisės aktų skelbimas TEISĖS AKTŲ REGISTRE

67. Priimti norminiai teisės aktai skelbiami Teisės aktų registro nuostatų nustatyta tvarka.

PENKTASIS SKIRSNIS

Tarptautinių sutarčių rengimas ir sudarymas

68. Tarptautinės sutartys rengiamos ir sudaromos vadovaujantis Lietuvos Respublikos tarptautinių sutarčių įstatymu ir Lietuvos Respublikos tarptautinių sutarčių rengimo ir sudarymo taisyklėmis, patvirtintomis Lietuvos Respublikos Vyriausybės 2001 m. spalio 1 d. nutarimu Nr. 1179 „Dėl Lietuvos Respublikos tarptautinių sutarčių rengimo ir sudarymo taisyklių patvirtinimo“.

V SKYRIUS

MINISTERIJOS DOKUMENTŲ VALDYMAS

69. Už ministerijos veiklos dokumentų valdymą teisės aktų nustatyta tvarka atsako Bendrųjų reikalų ir aptarnavimo skyrius.

70. Dokumentai, susiję su valstybės ar tarnybos paslaptį sudarančia informacija, rengiami ir naudojami teisės aktų, reglamentuojančių valstybės ar tarnybos paslaptį, nustatyta tvarka.

71. Dokumentų valdymo ir vizavimo tvarka nustatoma ministro įsakymu tvirtinamu Dokumentų valdymo ir vizavimo Kultūros ministerijoje tvarkos aprašu.

VI SKYRIUS

MINISTERIJOS VIDAUS IR DARBO TVARKA

72. Ministerijos vidaus ir darbo tvarka nustatoma ministro įsakymu tvirtinamose Kultūros ministerijos vidaus ir darbo tvarkos taisyklėse.

VII SKYRIUS

UŽSIENIO VALSTYBIŲ OFICIALIŲ ASMENŲ, TARPTAUTINIŲ INSTITUCIJŲ IR ORGANIZACIJŲ ATSTOVŲ PRIĖMIMAS

73. Užsienio valstybių oficialių asmenų, tarptautinių institucijų ir organizacijų atstovų susitikimus su ministru, viceministrais, ministerijos kancleriu organizuoja Profesionaliosios kūrybos ir tarptautiškumo politikos grupė.

Punkto pakeitimai:

Nr. ĮV-271, 2019-04-09, paskelbta TAR 2019-04-09, i. k. 2019-05842

74. Susitikimo darbotvarkė ir susijusi su susitikimu kita medžiaga ne vėliau kaip prieš 3 darbo dienas iki susitikimo pateikiama ministrui (viceministrui pagal ministro nustatytas veiklos ar ministerijos kancleriui pagal ministro nustatytas administravimo sritis), jeigu ministras nenustato kitaip.

75. Apie numatomus ir įvykusius ministro, viceministrų, ministerijos kanclerio susitikimus su užsienio valstybių oficialiais asmenimis, tarptautinių institucijų ir organizacijų atstovais informuojama Užsienio reikalų ministerija teisės aktų nustatyta tvarka. Kai šiuose susitikimuose aptariami Europos Sąjungos klausimai, ataskaitos pateikiamos ir Vyriausybės kanceliarijai. Šiame punkte aptariamų ataskaitų parengimą ir pateikimą koordinuoja Profesionaliosios kūrybos ir tarptautiškumo politikos grupė. Ataskaitų dalykinę santrauką parengia šio skyriaus specialistai ar vadovas, dalyvavę susitikime, o jiems nedalyvavus – kiti ministerijos valstybės tarnautojai ar darbuotojai, reikiamą ataskaitai parengti informaciją raštu pateikdami Profesionaliosios kūrybos ir tarptautiškumo politikos grupei.

Punkto pakeitimai:

Nr. ĮV-271, 2019-04-09, paskelbta TAR 2019-04-09, i. k. 2019-05842

VIII SKYRIUS

VISUOMENĖS INFORMAVIMAS IR INFORMACIJOS TEIKIMAS PAGAL VISUOMENĖS PAKLAUSIMUS

76. Už visuomenės informavimą apie ministerijos veiklą ir palankios viešosios nuomonės apie ministeriją formavimą ir sklaidą atsakingas Ryšių su visuomene ir strateginės komunikacijos skyrius.

77. Ministerijos administracijos padaliniai viešinimui skirtą informaciją (pranešimus apie tarnybinius vizitus, susitikimus, pasitarimus, svarbiausius sprendimus, pasirašytus dokumentus, kitus su ministerijos veikla susijusius klausimus) visuomenei pateikia per Ryšių su visuomene ir strateginės komunikacijos skyrių.

78. Ryšių su visuomene ir strateginės komunikacijos skyrius yra atsakingas už informacijos, susijusios su ministerijos veikla, turinį, patalpintą ministerijos interneto svetainėje ir socialinių tinklų paskyrose.

79. Ministerijos administracijos padaliniai informuoja Ryšių su visuomene ir strateginės komunikacijos skyrių apie svarbiausius pasitarimų, posėdžių sprendimus, pasirašytus dokumentus, kitus su ministerijos veikla susijusius klausimus ne vėliau kaip per 1 darbo dieną po įvykio (teisės akto įsigaliojimo).

80. Ministerijos administracijos padaliniai informuoja Ryšių su visuomene ir strateginės komunikacijos skyrių apie svarbiausius tarnybinius vizitus, susitikimus, pasitarimus ne vėliau kaip likus 1 darbo dienai iki įvykio.

81. Informaciją apie numatomus teikti sveikinimus, padėkas, apdovanojimus administracijos padaliniai pateikia Ryšių su visuomene ir strateginės komunikacijos skyriui likus ne mažiau kaip likus 3 darbo dienoms iki įvykio.

82. Ministerijos administracijos padaliniai dalyvavimą visuomenės informavimopriemonių orgnizuojamuose viešinimo renginiuose (programose, spaudos konferencijose, interviu), susijusį su ministerijos veikla, derina su Ryšių su visuomene ir strateginės komunikacijos skyriumi.

83. Ryšių su visuomene ir strateginės komunikacijos skyrius pranešimus spaudai, atsakymus į žurnalistų klausimus, kitą visuomenės informavimo priemonėms teikiamą informaciją, atsižvelgdamas į temas, derina su ministru, viceministru, ministerijos kancleriu, administracijos padaliniais, ministro atstovu spaudai/patarėju, atsakingu už viešuosius ryšius.

84. Ryšių su visuomene ir strateginės komunikacijos skyrius reaguoja į visuomenės informavimo priemonėse pasirodžiusią tikrovės neatitinkančią informaciją ir, suderinęs ministru, viceministru, ministerijos kancleriu, administracijos padaliniais, ministro atstovu spaudai/patarėju, atsakingu už viešuosius ryšius, pateikia visuomenės informavimo priemonėms oficialią ministerijos poziciją probleminiais klausimais.

85. Informacija visuomenei teikiama vadovaujantis Lietuvos Respublikos teisės gauti informaciją iš valstybės ir savivaldybių įstaigų įstatymu, Lietuvos Respublikos visuomenės informavimo įstatymu ir kitais teisės aktais.

IX SKYRIUS

ASMENŲ PRAŠYMŲ, SKUNDŲ IR PRANEŠIMŲ NAGRINĖJIMAS

86. Asmenų prašymai ministerijoje nagrinėjami vadovaujantis Prašymų ir skundų nagrinėjimo ir asmenų aptarnavimo viešojo administravimo subjektuose taisyklėmis, patvirtintomis Lietuvos Respublikos Vyriausybės 2007 m. rugpjūčio 22 d. nutarimu Nr. 875 „Dėl Prašymų ir skundų nagrinėjimo ir asmenų aptarnavimo viešojo administravimo subjektuose taisyklių patvirtinimo“. Asmenų skundai ir pranešimai nagrinėjami pagal Lietuvos Respublikos viešojo administravimo įstatymo nustatytą administracinę procedūrą.

Nagrinėjant asmenų prašymus, skundus ir pranešimus, šio punkto pirmojoje pastraipoje nurodytų teisės aktų nuostatos taikomos tiek, kiek tų klausimų nereglamentuoja kiti įstatymai ir jų pagrindu priimti kiti teisės aktai.

Punkto pakeitimai:

Nr. ĮV-271, 2019-04-09, paskelbta TAR 2019-04-09, i. k. 2019-05842

X SKYRIUS

TARNYBINĖS KOMANDIRUOTĖS

87. Tarnybinių komandiruočių organizavimo tvarką, ataskaitų už tarnybinės komandiruotes pateikimo tvarką bei jų saugojimą, ministro, viceministrų ir ministerijos kanclerio komandiruočių į užsienio valstybę (valstybes) organizavimo tvarką nustato Personalo administravimo funkcijų centralizuoto atlikimo tvarkos aprašas, patvirtintas Lietuvos Respublikos Vyriausybės 2018 m. gegužės 30 d. nutarimu Nr. 507 „Dėl Personalo administravimo funkcijų centralizuoto atlikimo tvarkos aprašo patvirtinimo“ (toliau – Personalo administravimo funkcijų centralizuoto atlikimo tvarkos aprašas) ir ministro įsakymu patvirtintas Tarnybinių komandiruočių tvarkos aprašas.

Punkto pakeitimai:

Nr. ĮV-271, 2019-04-09, paskelbta TAR 2019-04-09, i. k. 2019-05842

XI SKYRIUS

ATOSTOGŲ SUTEIKIMAS

88. Kasmetinės atostogos, atostogos kvalifikacijai tobulinti, atostogos dėl valstybės tarnautojo perkėlimo į kitas pareigas ministerijos valstybės tarnautojams, nemokamos atostogos, atostogos dėl dalyvavimo Europos Sąjungos, tarptautinių organizacijų, užsienio valstybių, Lietuvos arba bendrai finansuojamuose paramos teikimo ir (arba) Lietuvos vystomojo bendradarbiavimo projektuose suteikiamos Lietuvos Respublikos valstybės tarnybos įstatymo nustatyta tvarka. Kitos tikslinės ar papildomos atostogos ministerijos valstybės tarnautojams suteikiamos Lietuvos Respublikos darbo kodekso nustatyta tvarka.

Kasmetinės atostogos, tikslinės atostogos ir papildomos atostogos ministerijos darbuotojams suteikiamos Lietuvos Respublikos darbo kodekso nustatyta tvarka.

Šiame punkte nurodytų atostogų suteikimo organizavimo tvarką nustato Personalo administravimo funkcijų centralizuoto atlikimo tvarkos aprašas.

Punkto pakeitimai:

Nr. ĮV-271, 2019-04-09, paskelbta TAR 2019-04-09, i. k. 2019-05842

89. Kasmetinės atostogos ministerijos valstybės tarnautojams ir darbuotojams suteikiamos pagal iki einamųjų metų gegužės 1 d. sudaromą atostogų suteikimo grafiką (eilę), kuris prireikus gali būti tikslinamas.

Ministerijos valstybės tarnautojų ar darbuotojų, įstaigų prie ministerijos vadovų, pavaldžių biudžetinių įstaigų vadovų atostogų suteikimo grafiką (eilę) nustato ministras (jo pavedimu – ministerijos kancleris).

Kasmet iki einamųjų metų balandžio 1 d. Teisės ir žmogiškųjų išteklių skyriui ministerijos administracijos padalinių vadovai turi pateikti jų padaliniuose dirbančių valstybės tarnautojų ir darbuotojų atostogų suteikimo grafikus (eiles).

Punkto pakeitimai:

Nr. ĮV-271, 2019-04-09, paskelbta TAR 2019-04-09, i. k. 2019-05842

90. Atostogos ne pagal atostogų suteikimo grafiką (eilę) ministerijos valstybės tarnautojams ar darbuotojams suteikiamos ministro sprendimu (jo pavedimu – ministerijos kanclerio sprendimu).

Punkto pakeitimai:

Nr. ĮV-271, 2019-04-09, paskelbta TAR 2019-04-09, i. k. 2019-05842

91. Į atostogų grafiką įtrauktas ministerijos valstybės tarnautojas ar darbuotojas, dėl svarbių priežasčių (laikinas nedarbingumas, tarnybinė komandiruotė, skubūs neatidėliotini darbai ar kitos svarbios priežastys) negalintis pasinaudoti atostogomis grafike nurodytu laiku arba pageidaujantis pasinaudoti dalimi atostogų turi teisę likus ne mažiau kaip 5 darbo dienoms iki numatytos atostogų pradžios datos pateikti prašymą, suderintą su savo tiesioginiu vadovu ir padalinio sritį kuruojančiu viceministru ar ministerijos kancleriu, dėl atostogų laiko pakeitimo arba perkėlimo į kitą laiką.

Punkto pakeitimai:

Nr. ĮV-271, 2019-04-09, paskelbta TAR 2019-04-09, i. k. 2019-05842

92. Ministerijos administracijos padalinių vadovai turi užtikrinti, kad jų vadovaujamų padalinių valstybės tarnautojams ir darbuotojams duoti pavedimai jų atostogų metu būtų perduoti vykdyti kitiems darbuotojams.

XII SKYRIUS

MINISTERIJOS VALSTYBĖS TARNAUTOJŲ IR DARBUOTOJŲ SKATINIMAS

93. Ministerijos valstybės tarnautojai yra skatinami vadovaujantis Lietuvos Respublikos valstybės tarnybos įstatymu.

Ministerijos darbuotojai skatinami darbo santykius reglamentuojančių teisės aktų nustatyta tvarka.

94. Ministerijos valstybės tarnautojams gali būti skiriamos vienkartinės piniginės išmokos Vienkartinių piniginių išmokų valstybės tarnautojams skyrimo tvarkos aprašo, patvirtinto Lietuvos Respublikos Vyriausybės 2002 m. liepos 19 d. nutarimu Nr. 1167 „Dėl Vienkartinių piniginių išmokų valstybės tarnautojams skyrimo tvarkos aprašo patvirtinimo“ nustatyta tvarka.

XIII SKYRIUS

MINISTERIJOS VALSTYBĖS TARNAUTOJŲ IR DARBUOTOJŲ ATSAKOMYBĖ

95. Ministerijos valstybės tarnautojai už tarnybinius nusižengimus gali būti traukiami tarnybinėn atsakomybėn, o už ministerijai padarytą materialinę žalą – materialinėn atsakomybėn Lietuvos Respublikos valstybės tarnybos įstatymo nustatyta tvarka.

96. Dėl ministerijos darbuotojų darbo pareigų pažeidimo gali būti priimami sprendimai. Ministerijos darbuotojai už ministerijai padarytą materialinę žalą gali būti traukiami materialinėn atsakomybėn darbo santykius reglamentuojančių teisės aktų nustatyta tvarka.

Punkto pakeitimai:

Nr. ĮV-271, 2019-04-09, paskelbta TAR 2019-04-09, i. k. 2019-05842

97. Neteko galios nuo 2019-04-10

Punkto naikinimas:

Nr. ĮV-271, 2019-04-09, paskelbta TAR 2019-04-09, i. k. 2019-05842

XIV SKYRIUS

REIKALŲ PERDAVIMAS KEIČIANTIS MINISTRUI, VICEMINISTRAMS, MINISTERIJOS KANCLERIUI, PADALINIŲ VADOVAMS, KITIEMS MINISTERIJOS VALSTYBĖS TARNAUTOJAMS AR DARBUOTOJAMS

98. Keičiantis ministrui, reikalų perdavimas organizuojamas Lietuvos Respublikos Vyriausybės darbo reglamento nustatyta tvarka.

Punkto pakeitimai:

Nr. ĮV-271, 2019-04-09, paskelbta TAR 2019-04-09, i. k. 2019-05842

99. Keičiantis viceministrams, ministerijos kancleriui, kitiems ministerijos valstybės tarnautojams ar darbuotojams (ir kultūros atašė), reikalai perduodami pagal šiuo Reglamentu patvirtintą Reikalų perdavimo akto formą.

Punkto pakeitimai:

Nr. ĮV-271, 2019-04-09, paskelbta TAR 2019-04-09, i. k. 2019-05842

100. Keičiantis viceministrui, ministerijos kancleriui, ministerijos administracijos padalinio vadovui, kultūros atašė reikalai perduodami paskirtam naujam viceministrui, ministerijos kancleriui, ministerijos administracijos padalinio vadovui, kultūros atašė. Jeigu nėra paskirto naujo viceministro, ministerijos kanclerio, ministerijos administracijos padalinio vadovo, kultūros atašė, viceministro reikalai ministro pavedimu perduodami kitam viceministrui, ministerijos kanclerio reikalai – vienam iš ministerijos administracijos padalinių vadovų, ministerijos administracijos padalinio vadovo – ministro pavedimu kitam ministerijos administracijos padalinio vadovui, Strateginių sprendimų paramos grupės vadovo, Centralizuoto vidaus audito skyriaus vedėjo, Ryšių su visuomene ir strateginės komunikacijos skyriaus vedėjo reikalai – ministro pavedimu kitiems šių ministerijos padalinių valstybės tarnautojams, turintiems administracinius įgalinimus, o kultūros atašė reikalai – Profesionaliosios kūrybos ir tarptautiškumo politikos grupės vadovui arba šios grupės valstybės tarnautojui, turinčiam administracinius įgalinimus.

Punkto pakeitimai:

Nr. ĮV-271, 2019-04-09, paskelbta TAR 2019-04-09, i. k. 2019-05842

101. Keičiantis ministerijos valstybės tarnautojams ar darbuotojams, atsakingiems už atitinkamo įstatymo, Vyriausybės nutarimo ar kito teisės akto įgyvendinimą bei tokio įgyvendinimo kontrolę, reikalų perdavimo akte turi būti nurodoma, kam pavedama toliau įgyvendinti atitinkamą įstatymą, Vyriausybės nutarimą ar kitą teisės aktą ir kontroliuoti jo įgyvendinimą.

102. Reikalų perdavimo aktą tvirtina:

102.1. keičiantis viceministrui, ministerijos kancleriui, Centralizuoto vidaus audito skyriaus vedėjui, kultūros atašė, įstaigų prie ministerijos vadovams – ministras;

102.2. keičiantis ministerijos administracijos padalinių vadovams – viceministras arba ministerijos kancleris pagal ministro nustatytas veiklos ir administravimo sritis;

102.3. keičiantis kitiems ministerijos valstybės tarnautojams ar darbuotojams – ministerijos kancleris, viceministras ar ministerijos administracijos padalinio vadovas pagal jiems priskirtą veiklos ar administravimo sritį.

103. Patvirtinus reikalų perdavimo aktą, jis perduodamas saugoti ministerijos Teisės ir žmogiškųjų išteklių skyriui.

104. Atleidžiami iš pareigų arba perkeliami į kitas pareigas ministerijos valstybės tarnautojai ar darbuotojai, išskyrus šio Reglamento 100 punkte nurodytus ministerijos valstybės tarnautojus ar darbuotojus, privalo perduoti reikalus (nebaigtus vykdyti dokumentus, nebaigtus spręsti klausimus, turimas bylas), informacinę ir norminę medžiagą ministerijos administracijos padalinio vadovui.

Knygas, įgytas už ministerijos lėšas, antspaudus ir spaudus, kitą turtą, už kurį ministerijos valstybės tarnautojas ar darbuotojas, tarp jų kultūros atašė, atsakingas, perduoda materialiai atsakingam ministerijos darbuotojui.

Punkto pakeitimai:

Nr. ĮV-271, 2019-04-09, paskelbta TAR 2019-04-09, i. k. 2019-05842

105. Ministerijos administracijos padalinio vadovas gali paskirti ministerijos valstybės tarnautoją (-us) ar darbuotoją (-us), atsakingą (-us) už perduotų reikalų tvarkymą. Nepaskyrus ministerijos valstybės tarnautojo (-ų) ar darbuotojo (-ų), atsakingo (-ų) už perduotų reikalų tvarkymą, už perduotų reikalų tvarkymą atsakingas ministerijos administracijos padalinio vadovas.

Punkto pakeitimai:

Nr. ĮV-271, 2019-04-09, paskelbta TAR 2019-04-09, i. k. 2019-05842

106. Apie ministerijos valstybės tarnautojo ar darbuotojo atleidimą iš pareigų arba perkėlimą į kitas pareigas Teisės ir žmogiškųjų išteklių skyriaus specialistas turi informuoti Bendrųjų reikalų ir aptarnavimo skyrių tam, kad būtų apribotos (pakeistos) ministerijos valstybės tarnautojo ar darbuotojo prieigos prie bendrųjų ministerijos pagrindinės kompiuterinės įrangos ir tinklo išteklių teisės.

107. Teisės ir žmogiškųjų išteklių skyrius priimtus į darbą naujus ministerijos valstybės tarnautojus ir darbuotojus pasirašytinai supažindina su ministerijos struktūra, nuostatais, šiuo Reglamentu, vidaus tvarkos taisyklėmis bei jų pareigybių aprašymais, taip pat pagrindiniais ministerijos veiklą reglamentuojančiais teisės aktais.

XV SKYRIUS

ANTSPAUDO NAUDOJIMAS

108. Ministerija turi antspaudą su Lietuvos valstybės herbu.

109. Ministerijos antspaudą saugo ir už jo naudojimą atsako ministerijos kancleris. Ministras saugoti ministerijos antspaudą gali įgalioti kitą ministerijos valstybės tarnautoją ar darbuotoją. Šiuo atveju už antspaudo naudojimą atsako ministro įgaliotas ministerijos valstybės tarnautojas ar darbuotojas.

110. Ministerijos antspaudai su Lietuvos valstybės herbu gaminami, saugomi, apskaitomi ir sunaikinami vadovaujantis Antspaudų saugojimo, apskaitos ir sunaikinimo tvarkos aprašu, patvirtintu Policijos generalinio komisaro 2011 m. liepos 20 d. įsakymu Nr. 5-V-684 „Dėl Antspaudų saugojimo, apskaitos ir sunaikinimo tvarkos aprašo patvirtinimo“.

XVI SKYRIUS

ARCHYVO TVARKYMAS

111. Ministerijos archyvą tvarko Bendrųjų reikalų ir aptarnavimo skyrius, vadovaudamasis Lietuvos Respublikos dokumentų ir archyvų įstatymu, Dokumentų tvarkymo ir apskaitos taisyklėmis, patvirtintomis Lietuvos vyriausiojo archyvaro 2011 m. liepos 4 d. įsakymu Nr. V-118 „Dėl Dokumentų tvarkymo ir apskaitos taisyklių patvirtinimo“ (toliau – Dokumentų tvarkymo ir apskaitos taisyklės), ir kitais teisės aktais.

112. Ministras įsakymu nustato už bylų tvarkymą ministerijos administracijos padaliniuose ir bylų perdavimą į ministerijos archyvą atsakingus ministerijos valstybės tarnautojus ir darbuotojus, kurie perdavimo-priėmimo aktu perduoda į ministerijos archyvus sutvarkytas ir įrištas į archyvinius aplankus bylas, atitinkančias Dokumentų tvarkymo ir apskaitos taisykles.

XVII SKYRIUS

TARNYBINIO TRANSPORTO IR MOBILIŲJŲ TELEFONŲ NAUDOJIMAS

113. Tarnybinis transportas naudojamas vadovaujantis Lietuvos Respublikos Vyriausybės 1998 m. lapkričio 17 d. nutarimu Nr. 1341 „Dėl tarnybinių lengvųjų automobilių biudžetinėse įstaigose“ ir ministro įsakymu patvirtintomis Tarnybinių automobilių naudojimo taisyklėmis.

114. Tarnybiniai mobilieji telefonai naudojami ministro įsakymu patvirtinta tvarka.

______________

Priedo pakeitimai:

Nr. ĮV-219, 2018-02-28, paskelbta TAR 2018-03-02, i. k. 2018-03443

Lietuvos Respublikos kultūros ministerijos

darbo reglamento

priedas

(Reikalų perdavimo akto forma)

LIETUVOS RESPUBLIKOS KULTŪROS MINISTERIJA

TVIRTINU

_________________

(Pareigų pavadinimas)

____________________

(Parašas)

____________________

(Vardas ir pavardė)

REIKALŲ PERDAVIMO AKTAS

_____________________________________________________________________

(valstybės tarnautojo ar darbuotojo pareigos, vardas, pavardė)

_____________

(data)

Vilnius

Eil. Nr.	Ministerijos administracijos padalinio pavadinimas	Parašas	Data	Pastabos
1.	__________________________________ (ministerijos administracijos padalinio, iš kurio atleidžiamas tarnautojas ar darbuotojas, vadovas)
2.	Archyvas
3.	Bendrųjų reikalų ir aptarnavimo skyriaus vedėjas
4.	Materialiai atsakingas už ministerijos ūkio inventorių asmuo ir kompiuterinę įrangą asmuo
5.	__________________________________ (valstybės tarnautojas ar darbuotojas, kuriam pavedama toliau įgyvendinti atitinkamą įstatymą, Vyriausybės nutarimą ar kitą teisės aktą ir kontroliuoti jo įgyvendinimą)*
6.	Teisės ir žmogiškųjų išteklių skyriaus vedėjas
7.	Asmuo, atsakingas už finansų kontrolę

*Pildoma keičiantis valstybės tarnautojams ar darbuotojams, atsakingiems už atitinkamo įstatymo, Vyriausybės nutarimo ar kito teisės akto įgyvendinimą bei tokio įgyvendinimo kontrolę.

_____________________	_______________________	__________________

(pareigų pavadinimas)	(vardas ir pavardė)	(parašas)

______________

Priedo pakeitimai:

Nr. ĮV-219, 2018-02-28, paskelbta TAR 2018-03-02, i. k. 2018-03443

Nr. ĮV-271, 2019-04-09, paskelbta TAR 2019-04-09, i. k. 2019-05842

Priedo pakeitimai:

Nr. ĮV-271, 2019-04-09, paskelbta TAR 2019-04-09, i. k. 2019-05842

Pakeitimai:

1.

Lietuvos Respublikos kultūros ministerija, Įsakymas

Nr. ĮV-883, 2016-11-16, paskelbta TAR 2016-11-24, i. k. 2016-27385

Dėl Lietuvos Respublikos kultūros ministro 2015 m. liepos 20 d. įsakymo Nr. ĮV-487 „Dėl Lietuvos Respublikos kultūros ministerijos darbo reglamento patvirtinimo“ pakeitimo

2.

Lietuvos Respublikos kultūros ministerija, Įsakymas

Nr. ĮV-849, 2017-07-18, paskelbta TAR 2017-07-21, i. k. 2017-12495

Dėl Lietuvos Respublikos kultūros ministro 2015 m. liepos 20 d. įsakymo Nr. ĮV-487 „Dėl Lietuvos Respublikos kultūros ministerijos darbo reglamento patvirtinimo“ pakeitimo

3.

Lietuvos Respublikos kultūros ministerija, Įsakymas

Nr. ĮV-219, 2018-02-28, paskelbta TAR 2018-03-02, i. k. 2018-03443

Dėl Lietuvos Respublikos kultūros ministro 2015 m. liepos 20 d. įsakymo Nr. ĮV-487„Dėl Lietuvos Respublikos kultūros ministerijos darbo reglamento patvirtinimo“ pakeitimo

4.

Lietuvos Respublikos kultūros ministerija, Įsakymas

Nr. ĮV-297, 2018-03-15, paskelbta TAR 2018-03-16, i. k. 2018-04073

Dėl Lietuvos Respublikos kultūros ministro 2015 m. liepos 20 d. įsakymo Nr. ĮV-487 „Dėl Lietuvos Respublikos kultūros ministerijos darbo reglamento patvirtinimo“ pakeitimo

5.

Lietuvos Respublikos kultūros ministerija, Įsakymas

Nr. ĮV-271, 2019-04-09, paskelbta TAR 2019-04-09, i. k. 2019-05842

Dėl Lietuvos Respublikos kultūros ministro 2015 m. liepos 20 d. įsakymo Nr. ĮV-487 „Dėl Lietuvos Respublikos kultūros ministerijos darbo reglamento patvirtinimo“ pakeitimo

6.

Lietuvos Respublikos kultūros ministerija, Įsakymas

Nr. ĮV-1447, 2021-12-21, paskelbta TAR 2021-12-21, i. k. 2021-26349

Dėl Lietuvos Respublikos kultūros ministro 2015 m. liepos 20 d. įsakymo Nr. ĮV-487 „Dėl Lietuvos Respublikos kultūros ministerijos darbo reglamento patvirtinimo“ pakeitimo